CELEX: 32015D2443
Language: sl
Date: 2015-12-11 00:00:00
Title: Sklep Sveta (EU) 2015/2443 z dne 11. decembra 2015 o stališču, ki se v imenu Evropske unije zavzame v Pridružitvenem svetu, ustanovljenem s Pridružitvenim sporazumom med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani, glede naslova V tega pridružitvenega sporazuma

23.12.2015   
            
            
               SL
            
            
               Uradni list Evropske unije
            
            
               L 336/56
            
         SKLEP SVETA (EU) 2015/2443
   z dne 11. decembra 2015
   o stališču, ki se v imenu Evropske unije zavzame v Pridružitvenem svetu, ustanovljenem s Pridružitvenim sporazumom med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani, glede naslova V tega pridružitvenega sporazuma
   SVET EVROPSKE UNIJE JE –
   ob upoštevanju Pogodbe o delovanju Evropske unije, zlasti prvega odstavka člena 207(4) v povezavi s členom 218(9) Pogodbe,
   ob upoštevanju predloga Evropske komisije,
   ob upoštevanju naslednjega:
   
               (1)
            
            
               Člen 464(3) in (4) Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani (1) (v nadaljnjem besedilu: Sporazum) določa začasno uporabo delov Sporazuma.
            
         
               (2)
            
            
               Člen 3 Sklepa Sveta 2014/492/EU (2) določa del Sporazuma, ki se uporabljajo začasno.
            
         
               (3)
            
            
               Člen 462 Sporazuma določa, da se naslov V (Trgovina in z njo povezane zadeve) Sporazuma za tista območja Republike Moldavije, nad katerimi vlada Republike Moldavije ne izvaja nadzora, začne uporabljati, ko Republika Moldavija zagotovi celovito izvajanje in uveljavljanje naslova V na svojem celotnem ozemlju.
            
         
               (4)
            
            
               Člen 462 Sporazuma nadalje določa, da Pridružitveni svet sprejme sklep, ko je zagotovljeno celovito izvajanje in uveljavljanje naslova V Sporazuma na celotnem ozemlju Republike Moldavije.
            
         
               (5)
            
            
               Republika Moldavija je Evropsko komisijo obvestila, da lahko zagotovi celovito izvajanje in uveljavljanje naslova V Sporazuma na svojem celotnem ozemlju od 1. januarja 2016.
            
         
               (6)
            
            
               Uporabo naslova V Sporazuma na celotnem ozemlju Republike Moldavije je treba spremljati in redno pregledovati.
            
         
               (7)
            
            
               Zato je primerno določiti stališče Unije glede uporabe naslova V Sporazuma na celotnem ozemlju Republike Moldavije –
            
         SPREJEL NASLEDNJI SKLEP:
   Člen 1
   1.   Stališče, ki ga Unija zavzame v Pridružitvenem svetu, ustanovljenem na podlagi člena 434 Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani, v zvezi s celovitim izvajanjem in uveljavljanjem ter uporabo naslova V (Trgovina in z njo povezane zadeve) Sporazuma na celotnem ozemlju Republike Moldavije temelji na osnutku sklepa Pridružitvenega sveta, ki je priložen temu sklepu.
   2.   Predstavniki Unije v Pridružitvenem svetu se lahko sporazumejo o manjših tehničnih popravkih tega osnutka sklepa brez nadaljnjega sklepa Sveta.
   Člen 2
   V osmih mesecih od začetka veljavnosti tega sklepa in nato enkrat na leto Evropska komisija poroča Svetu o uporabi naslova V Sporazuma na celotnem ozemlju Republike Moldavije. Če Republika Moldavija ne bo več zagotavljala celovitega izvajanja in uveljavljanja naslova V Sporazuma v zvezi s tistimi območji Republike Moldavije, nad katerimi ne izvaja nadzora, lahko predstavniki Unije na podlagi sklepa, sprejetega v skladu s členom 218(9) Pogodbe, v Pridružitvenem svetu zahtevajo, da Pridružitveni svet prouči nadaljnjo uporabo naslova V Pridružitvenega sporazuma za zadevna območja.
   Člen 3
   Ta sklep začne veljati na dan sprejetja.
   
      V Bruslju, 11. decembra 2015
      
         
            Za Svet
         
         
            Predsednik
         
         F. BAUSCH
      
   
   
      (1)  UL L 260, 30.8.2014, str. 4.
   
      (2)  Sklep Sveta 2014/492/EU z dne 16. junija 2014 o podpisu, v imenu Evropske unije, in začasni uporabi Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani (UL L 260, 30.8.2014, str. 1).
   
      OSNUTEK
      SKLEP št. 1/2015 PRIDRUŽITVENEGA SVETA EU-REPUBLIKA MOLDAVIJA
      z dne … 2015
      o uporabi naslova V Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani na celotnem ozemlju Republike Moldavije
      PRIDRUŽITVENI SVET JE –
      ob upoštevanju Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani (1) zlasti člena 462 Sporazuma,
      ob upoštevanju naslednjega:
      
                  (1)
               
               
                  V skladu s členom 464 Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani (v nadaljnjem besedilu: Sporazum) se nekateri deli Sporazuma uporabljajo začasno od 1. septembra 2014.
               
            
                  (2)
               
               
                  Republika Moldavija je Evropsko komisijo obvestila, da bo lahko zagotovila celovito izvajanje in uveljavljanje naslova V (Trgovina in z njo povezane zadeve) Sporazuma na svojem celotnem ozemlju od 1. januarja 2016.
               
            
                  (3)
               
               
                  Primerno je, da Pridružitveni svet redno pregleduje uporabo naslova V(Trgovina in z njo povezane zadeve) Sporazuma na celotnem ozemlju Republike Moldavije.
               
            
                  (4)
               
               
                  Primerno je, da Pridružitveni odbor v svoji trgovinski sestavi spremlja uporabo naslova V (Trgovina in z njo povezane zadeve) Sporazuma na celotnem ozemlju Republike Moldavije in redno poroča Pridružitvenemu svetu –
               
            SPREJEL NASLEDNJI SKLEP:
      Člen 1
      1.   Naslov V (Trgovina in z njo povezane zadeve) Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani se od 1. januarja 2016 uporablja na celotnem ozemlju Republike Moldavije.
      2.   Pridružitveni svet v 10 mesecih od sprejetja tega sklepa in nato enkrat na leto pregleda uporabo naslova V (Trgovina in z njo povezane zadeve) Sporazuma na celotnem ozemlju Republike Moldavije.
      3.   Pridružitveni odbor v svoji trgovinski sestavi spremlja uporabo naslova V (Trgovina in z njo povezane zadeve) Sporazuma, kakor je navedena v odstavku 1. Pridružitveni odbor v svoji trgovinski sestavi poroča Pridružitvenemu svetu enkrat na leto in kadar to zahtevajo okoliščine.
      4.   Naslov VII (Institucionalne, splošne in končne določbe) Sporazuma se uporablja, če se uporablja v povezavi z naslovom V (Trgovina in z njo povezane zadeve) Sporazuma.
      Člen 2
      Ta sklep začne veljati na dan sprejetja.
      
         V …,
         
            
               Za Pridružitveni svet
            
            
               Predsednik
            
         
      
      
         (1)  UL L 260, 30.8.2014, str. 4.